ועדת הכספים, כנסת 16, פרוטוקול מספר 332, 2006-03-01 12:00

יעקב ליצמן: אני מתכבד לפתוח את ישיבת הוועדה בהצעה לסדר היום בנושא הצורך במתן אפשרות לרכישת דירה בדיור הציבורי גם לזכאים שגרים פחות משש שנים.

יעקב ליצמן: הממשלה עשתה מבצע ואפשרה לרכוש דירות לזכאים משש שנים והלאה.

יעקב ליצמן: ישראל שורץ ממשרד השיכון, ידיד ישר, יסביר למה רק עד שש שנים.

יעקב ליצמן: אם זה בגלל שרוצים להתפטר מהדירות אז תעשו מבצע לכול, תנו את כל הדירות המאוכלסות לדיירים, למה רק שש שנים?

אליעזר כהן: מי בעל ההצעה?

יעקב ליצמן: אני.

יעקב ליצמן: אני חושב שהנושא חשוב, קיבלתי רק לאחרונה את ההצעה מהוועדה.

אליעזר כהן: ומה המשמעות של להוריד את זה לשנתיים מה זה אומר?

יעקב ליצמן: להקל.

יעקב ליצמן: עד היום הייתה מגבלה של שש שנים ואני שואל, מה עם מי שגר שם רק ארבע שנים?

יעקב ליצמן: תן לו גם.

ענת שם טוב: שמי ענת שם טוב מרחובות, יש לנו שתי דירות של עמידר 45 מטר כל אחת, האחת משנת 62 והשנייה משנת 75.

ענת שם טוב: מאז החוק החדש של רן כהן אנחנו מנסים לקנות ואמרו לנו שבגלל שאלה שתי דירות ולא דירה אחת צמודה ומחוברת, תחזירי לנו דירה ואז תקני דירה אחת.

יעקב ליצמן: הייתה לי את הבעיה הזו אני חושב שאת צודקת ואני מקווה שבמשך הישיבה יביאו לנו פתרון ממשרד השיכון.

שושנה אלמז: שמי אלמז שושנה, אני גרה ברמות בירושלים, קיבלתי את הדירה לפני 25 שנים, דירה קטנה כשהילדים שלי היו תינוקות ואף פעם לא זכיתי לרכוש את הדירה עד המבצע של רן כהן של קנה ביתך.

שושנה אלמז: ידעתי שהמבצע הוא לחמש שנים לכן לא מיהרתי.

שושנה אלמז: אחרי שלוש שנים כשהלכתי לרכוש את הדירה היו עיצומים בבנק טפחות, תעודת הזכאות שלי התעכבה כל העניין היה 12 ימים של פספוס משהוצאתי את תעודת הזכאות לסיום המבצע.

שושנה אלמז: ערערתי בעניין, קבלתי תשובה שלילית, אבל נתנו לי תשובה שאולי ב"כאן ביתי" תיהני לקנות את הבית במבצע משמעותי.

שושנה אלמז: כשהלכתי להוציא לזה תעודה זכאות שוב, אמרו לי שאני זכאית רק ל- 15% כשב"קנה ביתך" הייתי זכאית ל- 75%.

אליעזר כהן: אז ההצעה שלך לא פותרת לה את הבעיה

דוד קשני: שמי קשני דוד מפורום הדיור הציבורי.

דוד קשני: אני פעיל בעניין מאז שמונה שנים אני מברך את ישראל שיושב אתנו ואני מברך אותך שהעלית את הנושא.

דוד קשני: יש לי שתי בעיות להעלות, כפורום לדיור הציבורי אנחנו עוסקים בכל בעיות בדיור הציבורי.

דוד קשני: כתבתי לשר האוצר שני מכתבים והנחתי מולך את התשובות בקשר ל- 350 עיוורים שלא נחשבים נכים, כשנכה נחשב רק מי שעל כיסא כגלגלים.

דוד קשני: פנינו למשרד השיכון, המשרד מסכים לתת להם 85% הוא טוען שזו לא בעיה שלהם אלא בעיה של משרד האוצר.

דוד קשני: כתבתי מכתב לשר האוצר, אתמול הגיעה התשובה אלי, הוא אומר שניתן להגדיל את שיעורי ההנחה במידה מסוימת.

דוד קשני: הוא עובד עלינו בעיניים?

דוד קשני: מה זה "במידה מסוימת"?

דוד קשני: הם צריכים לקבל 85%.

דוד קשני: דרך אגב, ב"קנה ביתך" זה היה 95%.

יעקב ליצמן: הוא כותב במפורש שלא, רק "במידה מסוימת".

דוד קשני: הבעיה השנייה היא הבעיה של ותק, כאשר אתה הופך את זה לשנתיים, לא מחשיבים להם את הוותק לצורך קבלת הנחה.

דוד קשני: ביקשתי שיוסיפו להם את הסעיף הזה על מנת שאנשים שיש להם ותק יוכלו לרכוש את הדירה.

ברכה ארג'ואני: אני רוצה לשאול שאלה את ישראל, שבוע שעבר נכתב בעיתון מעריב שמשרד השיכון מעביר מהכספים של הקרן להגדלת מלאי הדיור הציבורי לטובת ההתנתקות ולטובת שיקום שכונות.

ברכה ארג'ואני: הייתי רוצה לדעת כמה כספים הועברו מהקרן שאמרוה להגדיל את מלאי הדיור הציבורי?

יעקב ליצמן: שאילתות שואלים רק חברי כנסת, את יכולה להגיד שהכסף של הדיור הציבורי יהיה עבורו בלבד.

ברכה ארג'ואני: אבל העבירו מיליוני שקלים לטובת ההתנתקות מהכספים שצריכים להגדיל את מלאי הדיור הציבורי ולתת פתרונות לחסרי דירות שממתינים בתור.

ברכה ארג'ואני: כל המבצע של קניית הדירות היה בתנאי שיהיה כסף להגדיל את מלאי הדיור הציבורי ולא להשתמש בו לדברים אחרים.

יעקב ליצמן: אבל הממשלה עשתה את המבצע כדי להוריד את המלאי.

ברכה ארג'ואני: מטרת החוק הייתה להגדיל גם את הדיור הציבורי על ידי זה שיהיה כסף בקרן לרכוש דירות נוספות עבור אלה שממתינים בתור למימוש בדיור הציבורי לא רק כדי להתפטר מהדירות.

ברכה ארג'ואני: זה שהמדינה רוצה להתפטר מאתנו ולהשאיר אותנו ברחובות זה סיפור אחר, זה שהיא לא עושה כלום כדי להגדיל את הדיור הציבורי זה פשע בפני עצמו.

יורם שילה: אני רוצה לחדד את הנושא שהעלה דוד לגבי העיוורים.

יורם שילה: מה שקורה הוא שאנחנו יושבים ומנהלים דיונים בחדרים מרווחים עם חימום אבל האנשים שאנחנו מדברים על הדירות שלהם, הדירות שלהם הם לא כאלה גדולות של 300 ו- 400 מ"ר, מדובר בדירות קטנות, של משפחות שלפעמים לא רק אחד מבני הזוג לפעמים שני בני הזוג וילדיהם עיוורים.

יורם שילה: כאשר יושב שר האוצר או מי מטעמו וכותב מכתב שהוא מוכן לתת הנחה מסוימת, אני רוצה לומר לאדוני מירושלים שטיפלתי עד שבוע שעבר במשפחה מירושלים, אמא אבא ושלושה ילדים שכולם מוגבלים בראיה, מה זועק יותר מזה לשמיים?

יורם שילה: אם אומרים שעיוורים הם לא נכים, אז מה הם?

יורם שילה: בריאים?

יורם שילה: יואיל אדוני לענות לי.

יורם שילה: אם היה מדובר במאות ואלפים היית יכול לומר לי שיש פה בעיה כספית או בעיה פרוצדוראלית, מדובר במאות בודדות.

יעקב ליצמן: מה אתה מבקש?

יעקב ליצמן: למשפחה הזו עם שלושת הילדים מוגבלי הראייה, מה אתה מבקש עבורם?

יורם שילה: הנחה של 85% על מחיר הדירה כמו לנכה גפיים, להם ולכל העיוורים.

יעקב ליצמן: ישראל שוורץ אומר שקבלת.

דוד קשני: הלוואי שהיינו מקבלים, זה לא נכון.

יעקב ליצמן: אל תגיד שזה לא נכון, אדוני יקשיב קודם לישראל שוורץ ואחר כך יגיד לי שזה לא נכון.

יורם שילה: כאדם שמייצג את הציבור העיוורים בארץ, אני אומר שצריך לקבל החלטה שהעיוורים נחשבים לנכים בכל דבר ועניין והם צריכים לקבל את ההנחה הראויה לפי מצבם.

יפרח סלומון: אני מקרית גת ומייצג דיירים מקריית גת עם בעיות מיוחדות, שחוק הדיור הציבורי לא נאכף לגביהם.

יפרח סלומון: הבעיה בעיקר עם אוכלוסיית הותיקים שהקימו את העיר וגרים בבתים שהוחלט על ידי משרד השיכון ומנהל מקרקעי ישראל שיהיה אזור רה- תכנון, זאת אומרת שרוצים להרוס את האזור ולבנות מחדש.

איוב קרא: תתייחס בבקשה למה אומר החוק מבחינת הרה-ארגון.

יפרח סלומון: בחוק הדיור הציבורי המקורי, שהקפיאו אותו מסיבות כאלה ואחרות יש התייחסות מדויקת למקרים האלה של אנשים שגרים בבתים 40 ו-50 שנה, הבתים לא ניתנים למכירה מסיבה פשוטה שהם רוצים להעביר את הקרקע ליזמים.

יעקב ליצמן: הם לא רוצים כי המנהל מתעקש להעביר לכם את הקרקע כדי שלא יצטרכו לשלם פיצויים אחר כך.

יפרח סלומון: אז שימצאו דיור חלופי לאנשים.

יעקב ליצמן: בכמה אנשים מדובר?

יפרח סלומון: בערך בכעשרים דיירים בדירות קרקע.

יעקב ליצמן: נבדקה האפשרות לתת להם דיור חלופי בדיור הציבורי?

ישראל שוורץ: הם רוצים דירות באיכות שאין לנו.

יפרח סלומון: אנחנו לא מדברים על דירות באיכות גבוהה.

ישראל שוורץ: כל דירה תיקח?

יפרח סלומון: דירה במצב טוב, כן.

פנחס שאול: אני נציג העיוורים, אני מבקש להוסיף מספר דברים שמשרד השיכון כנראה לא אכפת לו ולא מעניינים אותו.

פנחס שאול: הבעיה של משרד השיכון היא בסך הכול בתקנון של משרד השיכון, ישנה תקנה של משרד השיכון שאומרת שעיוור לא נחשב נכה.

פנחס שאול: זו הבעיה של ציבור העיוורים, מדובר על המבצע של משרד השיכון וגם על תכניות נר של משרד השיכון.

פנחס שאול: יש עיוורים שמחכים למעלה מתשע שנים לקבלת דירה אבל אין במלאי דירות ולא נותנים להם את האפשרות של תכנית נר, אי אפשר שזה יימשך כך.

פנחס שאול: הגיע הזמן שבמשרד השיכון יכירו בנו כנכים לכל דבר כמו נכה על כיסא גלגלים, בגלל שהנכים על כסאות הגלגלים חזקים ומפגינים ברחובות, אנחנו לא עושים את זה, אנחנו יושבים בשקט ומחכים לפתרונות אבל אם זה לא ישתנה לא תהיה לנו ברירה אם הדבר הזה לא ישתנה.

מיכאל גורלובסקי: מי שהחליט שעיוורים לא נכים, ממש לא משנה לו אם הם יצאו לרחובות, בעיני זו בושה.

אליעזר כהן: הגדרה של נכה הוא אדם שפגוע באיבר מסוים, הוא פגוע באיבר מסוים לכן הוא נכה.

קריאה: ההתייחסות לנכים במשרד השיכון היא באמת רק לנכים על כסאות גלגלים.

קריאה: אבל אם ביטוח לאומי קובע שאדם מסוים הוא נכה וקובע לו אחוזי נכות מסוימים, חייבים להכיר בהם, והם לא מכירים.

שושנה אלמז: אם הם יכולים לתת לפי ותק, גם אם הילדים עברו את גיל 18 וגרים מעל 20 שנה, שיוכלו גם לקבל הנחה משמעותית, מה שיכול להקל עלינו לקנות את הבתים.

איוב קרא: אני חושב שעל הרבה מהתשובות ישראל לא יוכל לענות כי מדובר בנושא חקיקה, אבל אין לי ספק שכשאנחנו מדברים על עיוורים, אם הם לא מוכרים כנכים, מי שקבע את העמדה הזו הוא עיוור רגשית ואנושית.

איוב קרא: להגיד שמי שלא רואה, הוא לא נכה זה אבסורד ואם הייתי יודע על זה אז מזמן, יחד אתך היינו מתקנים את החוק.

איוב קרא: צריך למצוא תשובה בהקשר לזה, זה אבסורד כל עוד זה קיים, לא ידענו על זה , היינו בהחלט הולכים לחקיקה נושא.

איוב קרא: דבר נוסף, בעניין הרה-תכנון, לפעמים הולכים לשכונות לעשות בניה חדשה במקום הישנה אבל צריך למצוא הסדר לדיירים.

איוב קרא: לנהל משא ומתן עם הדיירים להגיע להסדר, אני מבין שהחוק אומר שאם תוך שנה לא מתחילים את ההתחדשות אז הדיירים זכאים למשהו אבל צריך לפתור את הבעיה של קרית גת.

1028: אדוני היושב ראש אני רוצה לציין שמה ששמענו מהעיוורים זה דבר עגום.

1028: אני מקווה שישראל שוורץ ייתן לנו תשובות לזה, זה משהו שבלתי אפשרי להבין כשבעיות כאלה מגיעות לוועדה הזו.

קריאה: אין לו תשובות.

יעקב ליצמן: אחרי הדיון תוכלו לומר שאין לו תשובות אבל אם הוא עוד לא פתח את הפה איך אם יכולים להגיד שאין לו תשובות.

ישראל שוורץ: כל הנושא של ההטבות למי שגר בדיור הציבורי הוא נושא עם פרוז'קטור לקבוצת אוכלוסיה שמצבה יחסית יותר טוב ממשפחות בהיקפים גדולים ומצבים הרבה יותר קשים שגרות מחוץ לדיור הציבורי, חיות מהכנסות נמוכות מאד, תמיכות קיום, מקבלות סיוע זעום בשכר דירה ובגלל שאין מספיק דירות בשיכון הציבורי הן נאלצות להתקיים כאלפיון החלש ביותר בחברה.

ישראל שוורץ: נכון להיום, משפחה נתמכת שתמיכת הקיום אמורה בצורה מינימאלית לתת תשובה לצרכי היומיום שלה מקבלת היום ממשרד השיכון 530 ₪ לחודש סיוע בשכר דירה, כאשר בכל מקום הכי נידח בארץ אין דירות בסכום כזה ובאזור המרכז בעיקר.

ישראל שוורץ: כל הניסיון שלנו לגרום שההכנסות ממבצע מכר ילכו כדי לתגבר את הסיוע בשכר דירה למשפחות האלה בהנחה שהשמיכה היא לא אין סופית ואי אפשר לחלק לכולם את הכול, הניסיון שלנו במסגרת אותו מבצע מכר ליצור מדיניות מאוזנת שתנסה לאזן בין הצורך והמדיניות שרוצים בסופו של דבר שמשפחות תהיינה בעלות דירה לבין עשרות אלפי נזקקים לסיוע בשכר דירה.

ישראל שוורץ: נכון להיום משרד השיכון מסייע בשכר דירה זעום שדברתי עליו ל- 150,000 משקי בית והניסיון הוא להשתמש בהכנסות, כי אין לנו מקור אחר נכון להיום, כדי להגדיל את הסיוע בשכר דירה.

ישראל שוורץ: כשיש שמיכה קצרה תמיד או הרגל או הראש חשופים לקור.

ישראל שוורץ: לכן, כשעשינו את מבצע המכר, החלטנו שכמדיניות יותר נכון לתת את ההנחות היותר גדולות למשפחות עם ילדים ואת ההנחות הקטנות יותר למשפחות בלי ילדים, כי התרומה והחשיבות החברתית במשפחה עם ילדים שתהיה בעלת דירה, גדולה מאשר משפחה בלי ילדים.

ישראל שוורץ: אפשר כמובן לתת לכולם אתה כול בחינם אבל אז נישאר בלי תשובה למשפחות עם ה- 536 ₪ שלא מצליחות לשרוד בשוק החופשי, וזו הדילמה שלנו.

ישראל שוורץ: בקשר לשש שנים, מה שהעלה היושב ראש, גם בתחום הזה אנחנו צריכים לשמור על איזון.

ישראל שוורץ: נכון להיום, המשפחות שאנחנו שמאשרים לשיכון הציבורי הם בעיקר משפחות עם ילדים, זה אומר שברגע שאישרנו להם את זה, אמרנו להם עוד מעט תהיו זכאיות להנחה של 85% שזה המון כסף.

ישראל שוורץ: דירה בשיכון הציבורי במרכז הארץ היא בין 400,000 ל- 500,000, 85% הוא סכום שלגבי כולנו כאן, שאנחנו לא במצב גרוע, זה סכום עתק.

יעקב ליצמן: אם כבר עושים מבצע, אצלנו אומרים שכשאב מחתן את בנו, טיפש האב שלא קונה לעצמו בגדים חדשים באותה הזדמנות.

יעקב ליצמן: ברגע שהוא נכנס לדיון הציבורי הוא כבר סוציאלי, אז יש לו פחות שנים.

ישראל שוורץ: נכון להיום אזורי עדיפות לאומית זו המתנה של ארבע שנים אבל ככל שאנחנו מסמיכים יותר את תאריך הרכישה לתאריך קבלת הדירה כך אנחנו יוצרים עלינו לחץ של יותר אנשים שרוצים לקבל את ההנחה.

יעקב ליצמן: אבל אין לכם דירות.

ישראל שוורץ: הכי פשוט שתתן לו את המענק לפני שהוא נכנס לדירה, למה שיעבור דרך הדירה בכלל?

ישראל שוורץ: בכל תאריך שש שנים, ארבע שנים, שבע שנים, זה לא תאריך שניתן להגיד שהוא הקדוש וימינה או שמאלה זה לא סביר.

ישראל שוורץ: חשבנו שארבע שנים באזורי עדיפות לאומית ושש שנים במרכז הארץ, יש בזה היגיון ואני מאמין, הרב ליצמן שנמשיך במבצע הזה ויוני הוא לא תאריך שאחריו יסגרו השערים.

יעקב ליצמן: קודם צריך לראות מי יהיה שר האוצר ומי יהיה ראש הממשלה ושר השיכון.

1028: לגבי שר האוצר ושר השיכון נוכל לדעת, לגבי ראש ממשלה עדין לא יודעים.

יעקב ליצמן: חשבתי שגם לגבי יושב ראש ועדת כספים זה בטוח...

ישראל שוורץ: בקשר לעיוורים, בחוק הדיור הציבורי שהוקפא ובוטל, המחוקק בזמנו נתן העדפה לנכים מרותקים לכיסאות גלגלים.

1028: סליחה על ההפרעה, יהיה דיון והצבעה על תקנות ביטוח רכב מנועי.

1028: שלא יהיה מחטף.

אליעזר כהן: היושב ראש הבטיח לי אישית שלא יהיה מחטף.

יעקב ליצמן: אתה יכול ללכת בשקט לא תהיה על זה הצבעה היום על תקנות ביטוח רכב מנועי.

יצחק כהן: זה שכולם הלכו זה מראה כמה הנושאים החברתיים מעניינים את כולם, יותר מעניין אותם האופנועים.

ישראל שוורץ: כמו שאמרתי, המחוקק בחוק הדיור הציבורי נתן העדפה דווקא לנכים הרתוקים לכיסא גלגלים.

ישראל שוורץ: אני אישית חושב שיש בזה היגיון כי הקושי בדיור של נכה הרתוק בכיסא גלגלים גדול מכל אדם אחר.

פנחס שאול: יש לך טעות חמורה מאד, אתה לא יודע איך עיוור גר בדירה שלו.

ישראל שוורץ: זו דעתי, תרשה לי לטעות.

ישראל שוורץ: לנכה על כיסא גלגלים אם יש שתי מדרגות הוא לא יכול להיכנס לדירה, זה עושה את ההבדל.

פנחס שאול: אלה דברים לא נכונים.

יעקב ליצמן: הוא אומר את דעתו וזו זכותו.

ישראל שוורץ: לכן במבצע הזה נתנו את ה- 85% לנכים רתוקים על כסאות וזה לא קשור כלל למי הוא נכה כי משרד השיכון לא קובע נכות ומי שקובע את מידת הנכות הוא ביטוח לאומי ולא משרד השיכון.

ישראל שוורץ: מאוחר יותר עלתה פנייה מצד ציבור העיוורים - - -

אליעזר כהן: צריכה להיות רביזיה בעניין הזה.

יעקב ליצמן: בסיכום, נבטא את הדברים, תן לו לסיים.

ישראל שוורץ: כיוון שעלה הנושא של העיוורים להשוואת התנאים, כמו שנאמר בדקנו, ומספר העיוורים בשיכון הציבורי הוא לא דרמטי כ- 350, ישבנו על המדוכה ואז הגיעו פניות מכל מיני ארגונים של כל מיני נכים באחוזים שונים ונוצר סחף, אף שהוא לגיטימי, אבל נוצרה בעיה שלא ידענו איפה מסתיים העניין הזה.

ישראל שוורץ: לכן, כמו שכתב שר האוצר במכתב שהוצע כאן, אנחנו יושבים על המדוכה וההחלטה תהיה לפני סיום המבצע, בוודאי רחוק מיוני.

ישראל שוורץ: אם נוכל ונראה שאפשר לסייג את זה, יהיה לנו יותר קל, ואם לא נוכל לסייג את זה, אני רוצה להזכיר שהתמורה ממכירת הדירות הולכת לטובת המשפחות שחיות מתמיכת קיום.

יעקב ליצמן: כמה אנשים עיוורים יש בדיור הציבורי?

יעקב ליצמן: כמה אנשים עיוורים יש בדיור הציבורי?

יעקב ליצמן: 350 אנשים.

יעקב ליצמן: אני מציע שנלך לפי הסדר, על אף שהנושא העיקרי התחיל עם הצעה שלי אני אשאיר את זה כנושא שני ואגע קודם בעיוורים.

יעקב ליצמן: אני חושב שאנחנו בוועדת כספים מאוחדים בדעה שדינם של עיוורים כדינם של נכים רתוקים לכיסא גלגלים.

איוב קרא: מאחר ובאגודת ישראל לא היו פריימריס ולא חיסולי חשבונות, אתה תהיה בכנסת הבאה אני מציע שתשנה את החוק.

יעקב ליצמן: פריימריס אולי לא היו אבל לגבי חיסולי חשבונות.

יעקב ליצמן: ..

יעקב ליצמן: בטח עוד יהיו.

יעקב ליצמן: זו החלטה ראשונה, דבר שני, אני פונה אליך להאריך את המבצע, לפחות בחצי שנה עם אותן הנחות שהיו, שיהיה בטוח שכל אלה שלא הספיקו, שיספיקו לקנות.

יעקב ליצמן: דבר שלישי, אני פונה ומבקש שבמקום שש שנים יהיה שלוש שנים, באמצע.

ישראל שוורץ: צריך לבדוק את זה.

יעקב ליצמן: אני חושב שזה סביר, כל הנותן בעין יפה נותן.

יעקב ליצמן: בעניין אחוזי ההנחה - - -

שושנה אלמז: לא חסר לי כלום, הילדים שלי עברו את גיל 18 ואני גרה 25 שנה.

שושנה אלמז: הבאתי תעודת זכאות ואחרי שבועיים הפסיקו את המבצע כשזה התעכב בגלל עיצומים בבנק טפחות.

יעקב ליצמן: זה כבר מעבר למדיניות הממשלה, זה מקרה בודד שחייבים לפתור, זה לא יכול שבגלל עיצומים היא תסבול.

יעקב ליצמן: לגבי הבעיה של שתי הדירות.

ענת שם טוב: דירה אחת 44 שנים ודירה שנייה 31 שנים, הן לא מחוברות, ואם הייתה דירה אחת מחוברת לא הייתה בעיה.

ענת שם טוב: קיבלתי שתי דירות בגלל שאמא שלי הייתה גם זכאית המשפחה הייתה מרובת ילדים ולא הייתה דירה גדולה אז אמרו לה לקחת את הדירה מעל, היא אמרה שהיא רוצה דירה מחוברת אבל הם אמרו לה לקחת את הדירה מעל וכשתהיה דירה יותר גדולה ניתן לך, ולא הייתה.

ענת שם טוב: אז זה נשאר ככה.

ישראל שורץ: השאלה אם אנחנו צריכים להשתמש בדירות שלנו בצורה הכי נכונה כדי לפתור בעיות דיור לא למי שגר בדירה ורוצה עוד דירה וזה לגיטימי, אלא למשפחות חסרות דירה שמחכות ברחוב ומצבן קשה יותר.

ענת שם טוב: אני גם אהיה חסרת דירה אם תוציא אותי מהדירה מעל.

ישראל שורץ: את חתומה על החוזה?

ענת שם טוב: לא.

ישראל שורץ: אז יש לך זכות על הדירה?

ענת שם טוב: המצב שלי יותר קשה, יש לי את כל האישורים הגעתי לכל הוועדות והייתי אצל שר השיכון שרנסקי, לאפי איתם הרצוג, הגעתי לכולם.

יעקב ליצמן: מבחינה משפטית הם יכולים להוציא אותך מהדירה השנייה?

ענת שם טוב: לא, אבל עד עכשיו שילמנו 200 ש"ח לשתי הדירות ביחד ועכשיו הם התחילו להגיד לי שהם לא חייבים לי שום דבר, אנחנו חייבים לאמא שלך, אני אם חד הורית יש לי תינוקת בת חצי שנה, אני מקבלת 2150 ₪ והם לוקחים לי 550 ₪ בגלל שזה על חוזה של אמא שלי, לא מגיעה לי שום עזרה, הכול הרוס בדירה שלי, זה 1100 לשתי דירות כשאנחנו חיים מהבטחת הכנסה ואני לא מקבלת שום סיוע בשכר דירה.

יעקב ליצמן: על דירה אחת מגיע לך.

ענת שם טוב: על שתי דירות אנחנו מקבלים הבטחת הכנסה.

יעקב ליצמן: אני רוצה להבין.

יעקב ליצמן: יש לך שתי דירות, על דירה אחת מגיע לך הנחה כזכאית סוציאלית.

ענת שם טוב: אני נמצאת כל יום בעמידר, הם מכירים אותי וטוענים שלא מגיע לי.

ישראל שורץ: כמה שכר דירה את משלמת סך הכול לשתי הדירות?

ענת שם טוב: 1102 ₪.

ענת שם טוב: אני גרה בדירה השנייה עם התינוקת שלי, הכול הרוס ושבור שם אבל הם לא יתקנו לי כי זה חוזה של אמא שלי.

ענת שם טוב: שתי הדירות האלה יחד הם 90 מ"ר ברוטו, אם הייתה לי דירת 200 מ"ר ברוטו הייתי מקבלת, כל החברים והמשפחה שלי קנו כך, אבל בגלל שזה לא 100 מ"ר ברוטו אלא רק 90 מ"ר וזה לא דירה אחת, אני לא מקבלת.

ענת שם טוב: אני מבקשת בסך הכול לרכוש את הדירה.

יעקב ליצמן: תכתבי את הכול במכתב לישראל.

יורם שילה: אני מבקש להוסיף למה שהצעת שהמבצע יימשך עד סוף השנה ולהוסיף סעיף שאנשים שהם בעלי ותק, כמו אנשים שגרים 45 שנה בדירה, לפי מבצע "כאן ביתי" אין בכלל ותק, הוא הולך לרכוש את הדירה ונותנים לו 15% בו בזמן שהוא זכאי ליותר.

יורם שילה: אני מציע שתוסיף את הסעיף של הותק.

שושנה אלמז: יש לי בקשה קטנה, אם הייתי רוכשת את הדירה ב"קנה ביתך" הייתי מקבלת אותה ב- 75% הנחה וב"כאן ביתי" נתנו לי 15%.

יעקב ליצמן: אמרנו שהוא יבדוק את זה, אמרנו שאת לא צריכה לסבול בגלל העיצומים.

ענת שם טוב: כשיצא החוק החדש של חבר הכנסת רן כהן קבלתי אישור של זכאות, הבאתי את אישור הזכאות ואז אמרו לי להביא אישור מודד כי זה מעל 100 מטר.

יפרח סולומון: בקשר למקרה שלי - - -

יעקב ליצמן: הבעיה שלך מורכבת, אני לא זורק אותה זה לא עניין שיכולים לסדר בישיבה אחת תכתוב לי על זה ואני אשתדל לדבר גם עם ישראל וגם עם המנהל להגיע לפתרון.

פנחס שאול: יש לנו משפחה שמחכה כבר עשר שנים להחלפת דירה, קבלו זכאות לדירה של ארבע חדרים אבל אין דירות במלאי, אני מבקש ממר ישראל שורץ שיכניסו אותם לרשימה.

יעקב ליצמן: אין כרגע דירות נ"ר.

יעקב ליצמן: זה דיון לא פשוט לממשלה הבאה.

יעקב ליצמן: פשוט אין כסף לדירות נ"ר.

יעקב ליצמן: תודה רבה לכולם הישיבה נעולה.